《斗百草·雨中芍药》
清代·黄之隽

恣意喧妍，片云浓处天无赖。做雨成丝，弄花如水，几度斜飘密洒。

一枝枝、是酒后憨情，浴馀困态。向碧玉栏边，妖娆侧倚，亸鬟低黛。

应恨繁华迟暮，生未逢春，九十韶光浑不在。腮影香沾，泪痕珠浥，为怜伊、将离谶改。

休持赠、牢抱芳心风前耐。晚晴外、约佳人、玉纤试采。

作者简介：（1668—1748）清江苏华亭人，字石牧，号𢈪堂。康熙六十年进士，官编修。曾提督福建学政。坐事罢官。性喜藏书，工诗文，著述甚富。有《𢈪堂集》，又集句为《香屑集》。